
Kiskőrösön rebarbara (Rheum rhabarbarum) állományban előforduló kórokozók azonosítása

Kulcsszavak: rebarbara; növénykórtani problémák; Ramularia; Erysiphe; Pseudomonas
A rebarbarát (Rheum rhabarbarum) mint zöldségnövényt hazai viszonylatban még kevesen ismerik, hiszen a termesztése nem túl elterjedt, viszont fogyasztása egyre gyakoribbnak tekinthető napjainkban, mert sokféle növényi rostot és vitamint tartalmaz, valamint változatosan fogyasztható. Családi gazdaságunk a szőlőtermesztés mellett rebarbara termesztésével is foglalkozik. Az évek során, ahogy egyre jobban kezdtem beletanulni a rebarbara termesztésébe, megfigyeltem, hogy a leveleken eltérő alakú és mintázottságú, valamint vizenyős foltok jelennek meg, ezáltal csökken az asszimilációs felület, ami kihat a levélnyél minőségére és mennyiségére.
Munkánk során célul tűztük ki, hogy szabadföldi rebarbara állományban, a rebarbara levelein előforduló különböző foltosodást, elhalást, rothadást mely kórokozók okozhatják, mivel kevés hazai és nemzetközi irodalom áll rendelkezésünkre. Célul tűztük ki a kórokozók izolálását, valamint klasszikus és molekuláris módszerekkel történő azonosítását.
A rebarbara levélmintákat a saját gazdaságunkból, Kiskőrösről és Közép-Cebéről gyűjtöttük, melyekről Pseudomonas orientalis, Alternaria alternata, Ramularia rhei, Peronospora jaapiana és Erysiphe polygoni kórokozókat azonosítottunk.
Vizsgálataink során az izolált kórokozók patogenitásának igazolását és molekuláris azonosítását a Pseudomonas orientalis és az Alternaria alternata esetében sikerült igazolnunk. A kórokozókat King-B és PDA táptalajon izoláltuk, majd patogenitási teszttel igazoltuk az izolátumok megbetegítő képességét.
A Ramularia rhei okozta tüneteket méretük és alakjuk alapján szabad szemmel nehéz elkülöníteni az Ascochyta rhei tüneteitől. Az Ascochyta rhei esetében azonban nem jelenik meg lilás fényudvar, és a levélnyélen sem okoz tüneteket.
A Peronospora jaapiana és az Erysiphe polygoni esetében a szaporítóképletek jellemzését végeztük és azokat vetettük össze az szakirodalmi adatokkal.
Vizsgálatunk során új adatokkal szolgálhattunk hazánkban a rebarbara növénykórtani problémáival kapcsolatban. A szakirodalomból ismert kórokozókon túl egy új, eddig még hazai és nemzetközi szinten nem ismert baktériumfajt, a Pseudomonas orientalis-t azonosítsunk szabadföldi rebarbara állományban.



